
Fiica lui Cezar Ivănescu: Mircea Dinescu mi-a 
băgat tatăl în mormânt 


De CURENTUL - 03:00, 5 februarie 2010 


In urma cu exact doi ani, pe 4 februarie 2008, 
scriitorul Cezar Ivănescu intra în greva foamei la 
sediul Uniunii Scriitorilor. Era o reluare în premieră 
a acestei forme extreme de protest, după 1989. 
Dar și acuzele erau extreme. Fără absolut nicio 
dovadă, membrul Colegiului CNSAS Mircea Dinescu 
răspândise ca „informaţie sigură”, prin intermediul 
mașinăriei de minciuni și manipulare a infractorului 
milionar Sorin Ovidiu Vîntu, „ştirea“ că Cezar 
Ivănescu ar fi fost informator al Securităţii. 
Realitatea era exact contrară. Conform unei Note 
Strict Secrete a Securității, aflată la CNSAS și în 
Arhiva SRI, Fond „D", dosar nr. 10 966, vol. 27, f. 
200-201, măsurile stabilite de DSS în privinţa lui Cezar Ivănescu erau chiar singulare 
printre scriitori, altfel răsplătiți cu favoruri de Securitate. Dacă Nicolae Manolescu, 
actualul președinte al USR, era abonat la navetă pe ruta București - Paris, iar Ana 
Blandiana făcea chiar turul lumii, în privința lui Cezar Ivănescu, Securitatea stabilise, 
printre altele, următoarele: „Informarea organelor de partid sau C.C.E.S. despre 
intenţiile de a publica unele opere literare ce nu corespund ideologiei noastre socialiste. 
Împiedicarea participării acestuia la acţiuni unde este prezentă conducerea superioară de 
partid și de stat, ori la alte activități organizate, unde, prin comportarea sa, le-ar putea 
compromite. Prin conducerea redacţiei se vor lua măsuri de îndepărtare a acestuia din 
locurile unde au loc acţiuni publice organizate sau unde este prezentă conducerea de 
partid și de stat. Asigurarea sa, cu sprijinul organelor de investigaţii și, la nevoie, cu cele 
de Miliție, pe perioada desfășurării acțiunii. Darea sa în consemn la U.S.L.A. (Unitatea 
Specială de Luptă Antiteroristă - n. red.) și Direcţia a V-a (Securitate și Gardă - n. 
red.)”. 


Intelectualii PCR 


Ei bine, în ciuda acestor dovezi implacabile și a lipsei vreunui act care să ateste 
contrariul, nici până azi agenţia și postul TV care au produs dezinformarea, ca și ziarele 


care au preluat-o fără cea mai mică verificare, nu au reparat public această greșeală, în 
ciuda cererilor repetate ale fiicei poetului, Clara Aruștei, care consideră că prin această 
operațiune „Mircea Dinescu mi-a băgat tatăl în mormânt". 

Într-o emisiune „Naşul“ din acele zile, Cezar Ivănescu amintea că „pe 1 februarie, la 
emisiunea de pe Realitatea TV a lui Stelian Tănase, fostul activist PCR, sursa scurgerii s- 
a autodivulgat singură: Mircea Dinescu, fost soldat fruntaș la arma Securitate. Și pentru 
această măgărie îl voi da în judecată". După exact doi ani, iată că și Agenţia Naţională 
de Integritate a descoperit o altă incompatibilitate a „poetului-portofel", legată de 
afacerile sale de latifundiar pe terenurile statului, obținute prin trafic de influenţă de la 
Academia Română. Cezar Ivănescu observase cum toate aceste personaje 
controversate, gen Manolescu, Blandiana sau Dinescu, făceau parte din „Grupul de la 
Comana" al potentatului CC al PCR și membru al CPEx Gheorghe „Gogu“ Rădulescu, 
arestat după 1989, dar eliberat rapid și dispărut apoi în condiţii neelucidate. La scurt 
timp după ce a făcut greva foamei, Cezar Ivănescu, slăbit și afectat puternic de 
răspândirea cu repeziciune a minciunii ordinare a lui Mircea Dinescu, fără posibilitatea de 
a o contracara la același nivel, s-a scurs, neimpăcat, printr-o moarte la fel de 
controversată ca și a Patriarhului Teoctist. Redăm mai jos o scrisoare tulburătoare a fiicei 
poetului, transmisă ziarului nostru, iar pe www.curentul.ro veți putea găsi transcrierea 
emisiunii „Naşul“ de la postul B1 TV în care Cezar Ivănescu îl acuză pe agentul filorus 
Mircea Dinescu de moartea lui Marin Preda, la vremea respectivă aflat în colimatorul 
sovieticilor pentru „Cel mai iubit dintre pământeni” și „Delirul”, apărut de altfel în 
variantă cenzurată la presiunile KGB și ale Ambasadei URSS. 

Victor Roncea 


Apel pentru memoria lui Cezar Ivănescu 


Celor care nu cunosc sau care au uitat coordonatele acestei drame le amintesc că Cezar 
Ivănescu a murit în condiţii tulburătoare și suspecte, pe 24 aprilie 2008. 

Decesul s-a produs din cauze necunoscute încă, la două zile după o intervenţie medicală 
banală, programată și garantat modernă și neinvazivă. Poetul a fost conștient până la 
urcarea sa în elicopterul SMURD, pe 24 aprilie, ora 15, și a vorbit și s-a interesat de 
actele necesare pentru procesul împotriva lui Mircea Dinescu. 

Toate circumstanţele și documentele legate de intervenţia chirurgicală care a provocat 
decesul sunt în continuare ascunse cu obstinaţie de toate instituţiile abilitate să răspundă 
cu transparenţă solicitărilor legitime ale familiei de a afla adevărul (IML „Mina Minovici” 
București, Colegiul Medicilor, Spitalul Judeţean Bacău). 

Pe 29 ianuarie 2008, ora 16, ca urmare a unui atac declanșat de o „sursă“ - rapid-și- 
gălăgios-autodivulgată, printr-o instituție media (agenţia lui Sorin Ovidiu Vîntu Newsin, 
parte a Grupului Realitatea-Caţavencu), Cezar Ivănescu a fost livrat linșajului public. 
„Sursa", conform propriilor afirmaţii făcute în direct și pe postul Realitatea TV, s-a 


dovedit a fi nimeni altul decât Mircea Dinescu, membru al Colegiului CNSAS, fost 
secretar U.T.C. al U.S.R., fost membru al P.C.R., condamnat penal cu suspendarea 
condiționată a efectuării pedepsei (pentru infracţiunea de lovire prev. art. 180 alin. 2 din 
Codul penal, cf. sentinţei penale nr. 1439, dată în ședința publică de la 4 septembrie 
1981, Judecătoria Sectorului 3, Municipiul București, dosar nr. 10121/1980), și în lumina 
dezvăluirilor făcute relativ recent chiar pe un post de televiziune, un personaj care 
reprezintă interese străine ostile României. 

Începând cu acea dată (29 ianuarie 2008), Cezar Ivănescu a fost supus unui atac 
mediatic care a avut la bază o acţiune premeditată și concertată și care a vizat, în mod 
evident, eliminarea scriitorului Cezar Ivănescu din viața publică. La acesta a participat - 
oferind implicit o susținere oficială prin nerespectarea Statutului Uniunii Scriitorilor și 
prin lipsă de reacţie - și conducerea U.S.R., formată la acea dată, ca și astăzi, din 
Nicolae Manolescu, președinte, și Varujan Vosganian, vicepreședinte. 

Ca răspuns la atacul ilegal și profund imoral al lui Mircea Dinescu, membru al U.S.R., și 
la atitudinea incorectă și nestatutară a întregii conduceri a Uniunii Scriitorilor, Cezar 
Ivănescu a recurs la toate formele legale de reacţie și protest social nonviolent. A scris, 
în calitate de membru al U.S.R., câteva scrisori deschise; una din ele președintelui 
Uniunii Scriitorilor din România, ambasador UNESCO al României la Paris (1 februarie 
2008, 4 februarie 2008, scrisoare preluată și de agenţia Amos News). O altă scrisoare 
redactată de Cezar Ivănescu, în calitate de cetățean al României, dar și de Comandor al 
Ordinului „Steaua României", i-a fost adresată, în aceleași condiţii de legalitate, 
președintelui României, Traian Băsescu, totodată șef al acestui Ordin (scrisoarea Nr. 
2994 din 4.02.2008). În scrisorile sale, Cezar Ivănescu a denunțat nedreptatea flagrantă 
și ilegalitățile comise de Mircea Dinescu, care a uzat în acest scop imoral de autoritatea 
funcţiei sale publice într-o instituţie a Statului Român. 

Pe 4 februarie 2008, poetul a declarat greva foamei în Sala cu Oglinzi a U.S.R., ca o 
ultimă și decisivă formă de protest social nonviolent. La nivel instituțional, urmările 
tuturor acestor forme legale de protest față de o ilegalitate comisă de un înalt funcţionar 
al statului român au fost practic nule. Pe 29 aprilie, Cezar Ivănescu a fost înmormântat. 
Astăzi, la doi ani de la declanșarea acelui atac mediatic, de o virulență fără precedent în 
presa română postdecembristă, mai cu seamă că persoana vizată, poetul Cezar 
Ivănescu, nu ocupa funcţii în vreo structură a puterii de stat, vă cer sprijinul pentru a 
susține oficial demersul de stabilire a adevărului în cazul Cezar Ivănescu. 

Adresez pe această cale un apel tuturor redacţiilor și tuturor ziariştilor din presa tipărită 
și din cea on-line, care au publicat până la moartea lui Cezar Ivănescu și chiar după 
aceea, în ferpar, informaţia că Cezar Ivănescu ar fi primit o așa-numită decizie de 
colaborare sau de poliție politică din partea CNSAS, considerând că au obligaţia, din 
punct de vedere deontologic și uman, să clarifice o situaţie pe care au generat-o 
conștient și benevol în momentul în care au preluat o informaţie care nu avea la origine 
absolut nicio probă. 


Am dorit să transmit acest apel în mod public - vedeţi și www.cezar- 
ivanescu.blogspot.com - pentru că, în pofida evidentei nevinovăţii a scriitorului Cezar 
Ivănescu și a întregii sale vieți trăite în onestitate și sărăcie, dar și a zguduitoarei 
declaraţii făcute de Cazimir Ionescu, în februarie 2008, pe un post public de televiziune: 
„Nu există nicio decizie. Cine a vrut să-i facă rău lui Cezar Ivănescu l-a făcut!". Nici până 
azi, nimeni dintre cei implicaţi, direct sau indirect, nu a manifestat buna-credință de a 
dori îndreptarea acestei situații. 

În continuare, și post-mortem, poetul este supus unei cenzuri de neexplicat pentru o 
personalitate de o asemenea anvergură și pentru un mare scriitor român elogiat de 
Mircea Eliade, Marin Preda, Petru Creţia, Constantin Noica, Basarab Nicolescu și încă de 
multe alte personalități ale vieții culturale din România și din afara țării. 

Mulţumesc ziarului „Curentul“ pentru că sparge acest boicot media aruncat asupra 
personalităților reale ale României și prezintă această frântură de adevăr scrisă cu 
lacrimi de sânge. 

Clara Aruștei 

